google/wiki40b huggingface dataset:
Mike van der Hoorn

Mike Adrianus Wilhelmus van der Hoorn (sündinud 15. oktoobril 1992 Almeres) on Hollandi jalgpallur, kes mängib keskkaitsjana Inglismaa esiliiga klubis Swansea City.
Ta alustas klubikarjääri kodumaal FC Utrechtis, millega liitus 2006. aastal. Klubi põhimeeskonnas debüteeris ta hooajal 2010–11. Hooajal 2012–2013 valiti ta Utrechti aasta mängijaks. 2013. aasta juulis liitus ta Hollandi suurklubi Amsterdami Ajaxiga, kus mängis kolm hooaega.
2016. aasta juulis liitus ta Swansea Cityga, kellega sõlmis kolme-aastase lepingu. Arvatav üleminekusumma oli kaks miljonit naelsterlingit. Esimese värava Inglismaa kõrgliigas lõi ta 6. novembril 2016 mängus Manchester Unitedi vastu. Swansea Cityga mängis ta Inglismaa kõrgliigas kaks hooaega. Hooajal 2017–18 saadi liigas 18. koht ja langeti esiliigasse.
‘Alī Muḩammad Zakī

‘Alī Muḩammad Zakī ‘Alī (sündinud 1. detsembril 1953) on Egiptuse viroloog.

Panus teaduse arendusse

Zaki diagnoosis Saudi Araabias esimest korda dengepalaviku ja eraldas 1995 uue puukidelt pärineva flaviviiruse (Alkhurma hemorrhagic fever virus), mis põhjustab osal inimestest Alkhurma hemorraagilist palavikku (Alkhurma Hemorrhagic Fever; AHF).
Professor Zakī avaldas septembris 2012 materjalid uue viiruseliigi tuvastamise kohta, mis praeguseks kannab nime respiratoorse sündroomiga Lähis-Ida koroonaviirus.
Professor Zakī arvas viiruse algselt paramüksoviiruste hulka. Zakī eraldas viiruse 13. juunil 2012 Dr. Soliman Fakeeh hospitali (Jiddah's) ravile võetud MERSi 0-patsiendi proovidest.
MERS-CoV põhjustab osal inimestest Lähis-Ida ägedat respiratoorset sündroomi.
Oscar Wilde

Elukäik

Oscar Wilde'i isa William Wilde oli silma- ja kõrvaarst ning mitmete arstiteaduslike ja arheoloogiaalalste raamatute autor. Ema Jane Francesca Wilde kirjutas Speranza nime all rahvuslikkust ülistavaid luuletusi ja pidas salongi. Oscar Wilde'i peamiseks õpetajaks oligi tema ema, tänu kellele sai ta perfektselt selgeks prantsuse keele ning õppis lugema kreeka ja ladina keelt.
Oscar Wilde õppis Dublini Trinity kolledžis, ülikoolihariduse sai Oxfordis Magdaleni kolledžis.
Aastal 1895 mõisteti Oscar Wilde kaheks aastaks Readingi vanglasse. Teda süüdistati homoseksuaalsuses. Wilde'i teosed keelati ning ka tema endised sõbrad pöörasid talle selja.
Vanglast vabanedes lahkus ta Inglismaalt ning elas kolm aastat Itaalias ja Prantsusmaal Sebastian Melmoth'i nime all. Oscar Wilde suri viletsuses Pariisis. Ta on maetud Père-Lachaise'i kalmistule.
Oscar Wilde'ile on pühendatud Tartus skulptuur, kus on teda kujutatud koos Eduard Vildega.
Bauska ordulinnus

Bauska ordulinnus (läti keeles Bauskas pils, saksa keeles Amt-Bauske; ka Bauska loss (saksa Schloss Bauska)) oli keskajal Liivi ordu linnus. 
Keskajal oli see Bauska foogtkonna linnus, kus resideeris Bauska foogt. Praeguse haldusjaotuse järgi jääb linnus Bauska rajooni.
Star Trek 6: Avastamata maa

Tegevustik

Kirk saadetakse koos meeskonnaga eskortima Klingoni saadikut kantsler Gorkonit rahuläbirääkimistele Föderatsiooni ja Klingoni impeeriumi vahel. Kui Enterprise ja Klingonite laev kohtuvad, siis tulistatakse Enterprisilt 2 torpeedot Klingonite laeva pihta. Selle tagajärjel hukub kantsler Gorkon ning Kirk ja McCoy vangistatakse ja saadetakse Klingonite vanglaplaneedile. Kirkil ja McCoyl õnnestub põgeneda ning Föderatsiooni presidendi ja Klingoni imperaatori vastu suunatud vandenõu kohta teavet saada. Koos Exelciori nimelise laevaga, mille kapteniks on Kirki vana sõber Sulu, suudetakse mõlema riigi juhid päästa ning rahuläbirääkimised saavad jätkuda.
Harilik konnarohi

Nimi

Teaduslik nimi Alisma on keldi päritolu: see sõna tähendas keltidel vett. Esimesed taimeteadlased andsid talle nimeks Plantago, mis tähendab teelehte, lehtede sarnasuse pärast.
Konnarohu rahvapärased nimetused on vesilill, havirohi, mets resid, ojalill, koerakeelerohi.

Kirjeldus

Konnarohul on kolmnurkse läbilõikega 10–70 cm pikkune, harva kuni meetripikkune vars. Vars on püstine, alaosas jämenenud, ülaosas harunenud. 
Konnarohul on 15–30 cm pikad maapinnalt juurmise kodarikuna lähtuvad terve servaga lihtlehed. Maismaavormil on lehed munajad, ümardunud või veidi südaja alusega, enam-vähem labapikkuse rootsuga, kaarroodsed. Noorte taimede lehed on paelataolised, rööproodsed. Madalas vees kasvavatel taimedel on leheroots labast selgesti pikem ja sageli esinevad ka kitsad rööproodsed ujulehed. 
Konnarohul on kiulised juured. Risoom on lühike ja jäme, arvukate lisajuurtega.
Konnarohu õisik koosneb paljudest õitest, mis on 1 cm läbimõõduga. Õied on mõlemasugulised, kaheli õiekattega, kolmetised, asuvad peenikestel 1–2 cm pikkustel raagudel . Igas õies on 3 tömpi tupplehte, 3 kroonlehte ja 6 tolmukat. Tolmukapea pikkus on 0,7–1,1 mm. Tupplehed on kuni 3 mm pikkused, munajad, kileja servaga ja rohelised . Kroonlehed on valged, alusel kollakad, vahel välisküljelt roosakad, tupplehtedest pikemad ja varisevad suhteliselt varakult . 
Viljalehed moodustavad sageli ühe paksu männase. Õied on koondunud suurde püramiidjasse hõredasse pöörisesse . Igal pöörise männasel on 3–8 haru . Õisiku harunemiskohtadel on pruunikad kandelehed . Konnarohi õitseb juunist augustini . Õied avanevad pärastlõunal.
Konnarohu vili on äraspidimunajas 2–3 mm pikkune seemnis. Hulk seemniseid on liitunud palju suuremaks ebakorrapärase kujuga koguviljaks. Osaviljad asetsevad selles ringina ja nii on koguvili keskelt õõnes. Seemnistel on õhurikas kude, mis soodustab nende levimist voolava vee kaudu. 
Harilik konnarohi on diploidne taim. Tal on 14 kromosoomi.

Levila ja kasvukoht

Konnarohu perekonda kuulub maailmas 9 liiki. Eestis kasvab peale hariliku konnarohu ka väike konnarohi (Alisma gramineum). Perekond on levinud eriti põhjapoolkera parasvöötmes. Eestis on konnarohi kõikjal sage .
Konnarohi võib kasvada nii mudas kui vee ääres kaldal. 
Ei ole teada, et konnarohi elaks sümbioosis mõne teise looma- või taimeliigiga.

Kasutamine

Kogu taim sisaldab mürgist, nahka ärritavat ja ville tekitavat piimmahla . Värskelt on taim nii inimestele kui enamikule kariloomadele mürgine . Üksnes lambad, kes on toidu suhtes vähem nõudlikud, võivad seda toorelt süüa. Seevastu kuivades mürgisus kaob .
Konnarohu kuivatatud lehti kasutatakse nii pissile kui higistama ajamiseks. Neid on kasutatud neerukivide, põiepõletiku, düsenteeria ja epilepsia raviks.
Risoom sisaldab palju tärklist. Pärast küpsetamist kõlbab see süüa. 
Konnarohtu kasutatakse iluaianduses. Teda külvatakse aedadesse ja parkidesse tiikide kallastele ja soostunud kohtadesse. Konnarohtu hinnatakse ka sel põhjusel, et ta ei vaja inimese hoolitsust.
Johannese evangeelium 14

Johannese evangeelium 14 on Johannese evangeeliumi 14. peatükk.
Tšeget

Tšeget (vene keeles Чегет) on mägi Kaukasuses Venemaa Kabardi-Balkaari Vabariigis. Mäe kõrgus on 3650 m.
Tšeget asub Elbruse jalamilt vaid mõne kilomeetri kaugusel. Tšegeti rasked rajad on populaarsed mäesuusatajate hulgas. Suusahooaeg kestab detsembrist aprilli keskpaigani.
Bill of Rights (1791)

Päritolu

Kui konstitutsioon oli ratifitseeritud, kogunes New Yorgis Federal Hall'is esimene Kongress. Enamik delegaate pidas õiguste deklaratsiooni vajalikuks ja enamik neist pooldas sedasama õiguste loetelu, mis hiljem heaks kiideti. Õiguste deklaratsiooni eelnõu koostamine tehti ülesandeks James Madisonile, kes lähtus Virginia õiguste deklaratsioonist, mille oli koostanud George Mason. Hiljem otsustati, et õiguste deklaratsioon lisatakse konstitutsioonile parandustena. Õiguste deklaratsiooni ei lisatud otseselt konstitutsiooni teksti, sest kardeti, et see tekitab vajaduse konstitutsioon uuesti ratifitseerida.
Bill of Rights deklareerib muuhulgas sõnavabadust, ajakirjandusvabadust, usuvabadust ja koosolekute vabadust.  Selles sisaldub ka punkt, mille kohaselt seda dokumenti ei tohi tõlgendada ameeriklastele kuuluvate õiguste ammendava loeteluna, vaid kõige tähtsamate õiguste loeteluna.
Campeonato Brasileiro Série A 2017

Kohad Lõuna-Ameerika sarjades

Neli esimest klubi pääsesid mängima 2018. aasta Lõuna-Ameerika klubide turniiri Copa Libertadores alagrupiturniirile. 5. ja 6. koha meeskond pääses Copa Libertadorese esimesse ringi.
Kohtadele 7.–12. jäänud meeskonnad pääsesid Lõuna-Ameerika klubide karikavõistlusele Copa Sudamericana.

Auhinnad

Parimaks treeneriks valiti meistermeeskonna Corinthianse peatreener Fábio Carille.
Parimaks mängijaks valiti Corinthiansee ründaja Jô, kes võitis samuti Kuldse Palli auhinna (Bola de Ouro).
Hooaja uustulnukaks valiti Grêmio poolkaitsja Arthur.
Hooaja parima värava eest anti auhind São Paulo mängijale Hernanesele.
Hooaja sümboolsesse koosseisu valiti 11 mängijat, kellest Corinthianseset oli neli, Grêmiost kaks ning Santosest, Botafogost, São Paulost, Cruzeirost ja Fluminensest üks. Need mängijad olid ründajad Henrique Dourado (Fluminense) ja Jô (Corinthians), poolkaitsjad Bruno Silva (Botafogo), Arthur (Grêmio), Hernanes (São Paulo) ja Thiago Neves (Cruzeiro), kaitsjad Fagner (Corinthians), Pedro Geromel (Grêmio), Fabián Balbuena (Corinthians) ja Guilherme Arana (Corinthians) ning väravavaht Vanderlei (Santos). Ainsa välismängijana kuulus hooaja sümboolsesse koosseisu Paraguay mängija Fabián Balbuena .
Tõikvere raamatukogu

Tõikvere raamatukogu oli raamatukogu Jõgeva maakonnas Jõgeva vallas Tõikvere külas. Raamatukogu lõpetas tegevuse 2013.
Johann Adam Andreae

Johann Adam Andreae (5. november/16. november 1750 Riia – 8. märts/19. märts 1796 Helme) oli Eesti vaimulik.
Ta õppis Riia toomkoolis, siis aastal 1768 Jena Ülikoolis (ei immatrikuleeritud); immatrikuleeriti 23. septembril 1769 Göttingeni ülikooli, oli kohal veel 17. augustil 1771. Seejärel töötas Riias (oli mainitud aastal 1773). Ordineeriti 2. aprillil/13. aprillil 1777 õpetajaks.
Oli aastatel 1777–1779 (kutsuti 26. veebruaril/9. märtsil 1777) Nissi Maarja koguduse õpetaja. Aastatel 1779–1788 oli Tarvastu Peetri koguduse õpetaja, aastatel 1788–1796 oli ta (introdutseeriti 4. märtsil/15. märtsil 1789) Helme Maarja koguduse õpetaja.
Andreae kirjeldas arvatavasti esimesena Varbola linnust August Wilhelm Hupeli väljaandes Nordlische Miscellaneen, IX/X, 318–322.

Isiklikku

Johann Adam Andreae oli kaks korda abielus. Tema esimese naise Justina Elisabethi isa oli Tallinna Oleviste koguduse õpetaja ja Tallinna superintendent Gustav Heinrich Kellner. Tema kälimees Jacob Johann Höppener oli Jüri koguduse õpetaja. Tema väimees Karl Ernst von Berg oli Tarvastu Peetri koguduse, Halliste ja Karksi Peetri koguduse, Sangaste ja Laatre Püha Laurentsiuse koguduse õpetaja ning Liivimaa kindralsuperintendent.
Iowa City

Iowa City on linn Johnsoni maakonnas Iowa osariigis USA-s.
2010. aasta rahvaloenduse andmeil oli linnas 67 862 elanikku, 2011. aasta rahvaloenduse hinnangul 68 947, seega on see osariigis suuruselt viies linn. Iowa City on Johnsoni maakonna keskus ja Iowa Ülikooli asukoht. Iowa City paikneb Coralville'i linna lähistel ja ümbritseb University Heightsi linna, millega kuulub samasse katkematusse linnastusse. Iowa City on Iowa City linnastu statistikapiirkonna keskus; piirkond hõlmab Johnsoni maakonna ja Washingtoni maakonna ning linnastus elab umbkaudu 152 586 inimest.
Iowa City oli Iowa Territooriumi teine pealinn ja Iowa osariigi esimene pealinn. Vana kapitooliumihoone on kuulutatud rahvuslikuks ehitusmälestiseks rahvuslikuks ehitusmälestiseks ning see on nii turiste paeluv vaatamisväärsus Iowa Ülikooli linnaku südames kui ka ülikooli enda oluline osa. Teiste vaatamisväärsuste seas on Iowa Ülikooli Kunstimuuseum ja Plum Grove, Iowa esimese kuberneri kodu. 2008. aastal nimetas ajakiri Forbes Iowa City ärikeskkonnana USA-s paremuselt teiseks väikelinnastuks.
Eerik Marmei

Eerik Marmei (sündinud 6. mail 1970) on Eesti diplomaat.
Ta on Miina Härma Gümnaasiumi vilistlane. Ta lõpetas 1993. aastal Tartu Ülikooli ajaloo erialal ja kaitses 1996. aastal magistrikraadi rahvusvaheliste suhete alal Ameerika Ühendriikides Notre Dame'i Ülikoolis.
Alates 1993. aastast (väikese vaheajaga) on ta olnud Eesti välisministeeriumi töötaja. Diplomaatilist karjääri alustas ta poliitikaosakonnas Ameerika Ühendriikide lauaülemana. Hiljem on ta töötanud Eesti Washingtoni saatkonnas, Eesti Londoni saatkonnas ja Eesti NATO esinduses.
Aastatel 2008–2010 oli ta tööl kaitseministeeriumis NATO ja Euroopa Liidu osakonna juhatajana.
11. juunil 2013 nimetati ta erakorraliseks ja täievoliliseks suursaadikuks Poolas ning 1. augustil 2013 ka Rumeenias, asukohaga Varssavis. 30. juunil 2014 kutsuti ta suursaadiku ametist Poolas tagasi. Rumeeniast kutsuti ta tagasi alles 15. juunil 2015.
7. mail 2014 nimetas president Toomas Hendrik Ilves ta Eesti Vabariigi erakorraliseks ja täievoliliseks suursaadikuks Ameerika Ühendriikides. 9. septembril 2014 nimetati ta ühtlasi ka erakorraliseks ja täievoliliseks suursaadikuks Mehhikos. Ameerika Ühendriikide presidendile Barack Obamale andis ta oma volikirja üle 18. septembril.
Dialektiline materialism

Dialektiline materialism on Karl Marxi ja Friedrich Engelsi väljatöötatud filosoofiline positsioon, mis modifitseerib Georg Friedrich Wilhelm Hegeli dialektikat materialistlikul alusel. Seda peetakse sageli marksismi filosoofiliseks aluseks.
Dialektilise materialismi järgi põhineb maailma ühtsus (maailma materiaalne ühtsus) igavesel ja lõpmatul mateerial, millel põhineb ka teadvus. Mateeria on maailm niisugusena, nagu ta eksisteerib sõltumatult teadvusest, teadvus on mateeria peegeldus inimese peas, maailma liikumine ja areng on iseliikumine. Areng on vastuolude ületamine.
Oskar Luiga

Teenistuskäik

Oskar Luiga sündis 1894. aastal Pangodi mõisas metsavahi peres, õppis Tartu Linnakoolis, metsanduskoolis ja Peterburi lipnike koolis, töötas mõnda aega Novgorodi kubermangus abimetsaülemana. Võttis osa Esimesest maailmasõjast, siirdus staabikaptenina Eesti rahvusväeosade 1. Eesti jalaväepolku, kus oli roodu- ja pataljoniülemaks 1918. aasta aprillini. 
Eesti Vabadussõja ajal määrati ta Tallinna löögipataljoni ülema abi ja seejärel teenis soomusrongil, 7. jaanuarist 1919 määrati ta laiarööpmelise soomusrongi nr 3 ülemaks, kellena teenis 27. jaanuarini 1920. 
1920. aasta veebruaris teenis alampolkovniku auastmes Kalevlaste maleva ülemana ja 6. Jalaväepolgu ülema abina. 
1921. aastal lahkus ta kaitseväeteenistusest kolonelleitnandi aukraadis ning töötas Rakvere metskonna metsaülemana. Oskar Luiga oli Rahvusliku Keskerakonna liige ja Rakvere osakonna esimees, kuid heideti erakonnast välja 29. septembril 1933.
Oskar Luiga vahistati 27. novembril 1940 ja hukati NKVD poolt arvatavasti 24. juunil 1941 Kosel Scheeli villas. O. Luiga on maetud Tallinna Kaitseväe kalmistule.

Isiklikku

Oskar Luiga vend Johannes Luiga oli üks nooremaid Vabadussõjas langenud võitlejaid.
Oda Krohg

Elukäik

Sündis advokaadi Christian Lassoni (1830–1893) ja Alexandra von Munthe Morgenstierne teise tütrena. Oda Krohg kasvas üles kümnelapselises peres. Tema vend Per Lasson oli tunnustatud helilooja, õde Caroline Bokken Lasson tuntud laulja ja kirjanik.
Aastal 1881 abiellus ta Jørgen Engelhardtiga, kellega tal oli kaks last. Abielu lahutati alles 1888. aastal, kuid pere ei elanud koos 1883. aastast. 
1885 alustas õpinguid Erik Werenskioldi ja Christian Krohgi käe all. Viimasega ta abiellus oktoobris 1888. Aastal 1889 sündis abikaasade teine ühine laps, poeg Per Krohg, kellest sai samuti tuntud maalikunstnik. Nende esimene ühine laps, tütar Nana, sündis 1885. Aastail 1901–1909 elas pere Pariisis.
Pariisis elades oli tal ateljee Montparnasse'il. Aastal 1903 olid tema teosed näitusel Salon de Paris's ja aasta hiljem oli tal esimene näitus Salon d'Automne'is, kus Oda osales regulaarselt aastani 1909. Samal ajal oli tal armulugu luuletaja ja kunstikriitiku Jappe Nilsseniga. Oda siiski oma abikaasast ei lahutanud ning pere pöördus tagasi elama Oslosse.
Oda Krohg suri 19. oktoobril 1935. Ta on maetud Oslo Vår Frelsersi kalmistule (Vår Frelsers gravlund).
Valgesaba-kiivitaja

Valgesaba-kiivitaja (Vanellus leucurus) on tülllaste sugukonda kuuluv lind.
Eestis on ta eksikülaline.
Banco Santander

Banco Santander, S.A., kes tegutseb Santander Groupina, on Hispaania rahvusvaheline kommertspank ja finantsteenuseid pakkuv ettevõte, mille peakorterid asuvad Madridis ja Santanderis Hispaanias. Lisaks säilitab Santander kõigis globaalsetes finantskeskustes koha kui suuruselt 16. pangandusasutus maailmas. Ehkki firma on tuntud oma Euroopa pangandustegevuse poolest, laiendas firma tegevust kogu Põhja- ja Lõuna-Ameerikas ning hiljuti Aasias.
Paljud tütarettevõtted, näiteks Abbey National, on Santanderi nime all ümber nimetatud. Ettevõte on osa Euro Stoxx 50 börsiindeksist. 2016. aasta mais oli Santander maailma suurimate aktsiaseltside Forbes Global 2000 nimekirjas 37. kohal. Santander on Hispaania suurim pank.
Leutersdorf (Saksimaa)

Leutersdorf on asula Saksamaal Saksimaa liidumaal Görlitzi kreisis Leutersdorfi vallas.
Ridala kirik

Ridala Püha Maarja Magdaleena kirik on kirik Lääne maakonnas Haapsalu linnas Kolila külas.
Kirik on ehitatud 13. sajandil, 2010. aastal peeti kiriku 740. aastapäeva.
Kirikut kasutab Ridala Püha Maarja Magdaleena kogudus.
Teleskoop (tähtkuju)

Teleskoop (ladina Telescopium, lühend Tel) on lõunataeva tähtkuju. 
Teleskoobi suurus on 252 ruutkraadi ja see on pindalalt 88 tähtkuju seas 57. kohal. Tähtkuju heledaim täht on α Telescopii (3,49 ᵐ).
Tähtkujus asub kerasparv NGC 6584.
Tähtkuju autoriks on prantsuse astronoom Nicolas-Louis de Lacaille.
Aleksandr Žirjajev

Aleksandr Stepanovitš Žirjajev (20. juuli 1815 Podolnoje – 12. detsember 1856 Peterburi) oli vene õigusteadlane.
Vaimuliku poeg, õppis Peterburis, töötas 1846–1856 Tartu ülikooli Vene õiguse professorina.
Lee maakond (Arkansas)

Ajalugu

Maakond moodustati 1873. aastal.
Agnieszka Kotlarska

Agnieszka Kotlarska (15. august 1972 Wrocław – 27. august 1996 Wrocław) oli poola modell.
Gümnaasiumi lõpetamise järel asus Agnieszka Kotlarska õppima Wrocławi Polütehnilises Ülikoolis.
19. juulil 1991 valiti ta Sopotis Miss Poolaks. 13. oktoobril 1991 võitis ta Poola esindajana Tokyos Miss Internationali tiitli.
Seejärel tegutses ta Ameerika Ühendriikides edukalt modellina. 1994. aastal pöördus ta Poolasse tagasi.
27. augustil 1996 ründas Agnieszka Kotlarskat armukade fänn Jerzy L., kes teda neli korda noaga lõi. Agnieszka Kotlarska suri samal päeval haiglas. Rüselemise käigus sai vigastada ka Kotlarska mees Jaroslaw Swiatek.
Meeter sekundi ruudu kohta

Meeter sekundi ruudu kohta on kiirenduse ühik SI-süsteemis. See on tuletatud ühik, mis on moodustatud SI-süsteemi põhiühikutest meeter ja sekund. Seda ühikut võib tähistada mitmel moel: m/s², m·s⁻² või m s⁻².
Üks meeter sekundi ruudu kohta on kiirendus, mille korral kiirus muutub 1 sekundi jooksul 1 m/s võrra.
Sõiduauto

Sõiduauto on väiksem reisijate ja nende vähese käsipagasi vedamiseks mõeldud auto. Eesti liiklusseaduse kohaselt loetakse sõiduautoks autot, milles on lisaks juhikohale kuni 8 kohta reisijatele; suuremad reisijaveoks mõeldud sõidukid klassifitseeritakse bussideks.

Eesti liiklusseaduse järgi võib sõiduauto olla ka ühissõiduk, kui see on ühistransporditeenuse osutamiseks ettenähtud. Sõiduauto juhtimiseks on nõutav B-kategooria juhiluba.
Sõiduautod on vanim autotüüp. Ehkki 19. sajandi II poolel töötasid mitmed leiutajad autode kallal üheaegselt, nimetatakse esimeseks sõiduautoks sageli Karl Benzi 1885. aastal ehitatud Benz Patent-Motorwagenit, millega Bertha Benz tegi 1888. aastal ka esimese pikamaasõidu (kokku 194 km). Esimeseks massiliselt levinud sõiduautoks sai Ford Model T, mida toodeti 1908-1927.
Demarai Gray

Demarai Remelle Gray (sündinud 28. juunil 1996 Birminghamis) on Inglismaa jalgpallur. Ta mängib äärepoolkaitsjana Premier League'i klubis Leicester City.
Ta alustas klubikarjääri Birmingham Citys, mille noorteakadeemiaga liitus 2006. aastal. Hooajal 2013–14 tegi ta klubi põhimeeskonnas debüüdi Inglismaa esiliigas.
2016. aasta jaanuaris liitus ta Inglismaa kõrgliiga klubiga Leicester City, kellega sõlmis kolme ja poole aasta pikkuse lepingu. Arvatav üleminekusumma oli 3,7 miljonit naelsterlingit. Hooajal 2015–16 tuli ta klubiga Inglismaa meistriks. Järgmisel hooajal lõi ta 24. septembril 2016 toimunud mängus Manchester Unitedi vastu oma esimese värava Premier League'is.
Rein Maran

Rein Maran (kuni 25.01.1937 Rein Hüts; sündinud 13. septembril 1931 Tartus) on eesti filmioperaator ja -režissöör.
Ehkki ta on väga laia ampluaaga filmimees, on ta suurimat tunnustust pälvinud oma loodusfilmidega.

Haridus

Aastal 1972 lõpetas ta Üleliidulise Riikliku Kinematograafia Instituudi teadusfilmi operaatorina.

Elukäik

Rein Maran oli aastail 1952–1956 vangis nõukogudevastases noorteorganisatsioonis osalemise pärast.
Aastal 1967 asus ta tööle Tallinnfilmis, hiljem Eesti Telefilmis.
Tema eestvõttel asutati 1964. aastal fotogrupp Stodom ja 1989 Tallinna Fotoklubi.
Aastail 1989–1993 oli ta Eesti Kinoliidu juhatuse esimees.
Alates 1996. aastast õpetab ta Tallinna Pedagoogikaülikoolis kultuuriteaduskonna filmi ja video õppetoolil.
Paljud tema loodusteemalised kajastavad vähem või rohkem ka rahvapärimusi. Marani filmiloomingut on kasutatud ka teiste režissööride mängu- ja dokumentaalfilmides.

Isiklikku

Rein Marani abikaasa Margit Maran on paljude tema loodusfilmide monteerija ja toimetaja. 
Rein Maranil on pojad Tiit Maran (s 1959, bioloogiadoktor), Uko Maran (s 1966, filosoofiadoktor teoreetilise ja arvutikeemia alal), Timo Maran (s 1975, biosemiootika doktor ja luuletaja) ja Arbo Maran (s 1985) ning tütar Kärt Maran (s 1980, tootedisainer ja ehtekunstnik).
Noore arhitekti preemia

Noore arhitekti preemia on auhind, mis antakse kuni 40-aastasele Eestis tegutsevale innovaatilisele arhitektile, kelle looming on kaasa aidanud Eesti arhitektuuri tutvustamisele maailmas.
Preemiat annab alates 2008. aastast välja Eesti Arhitektide Liit koostöös Heldur Meeritsa ja reisibürooga Go Travel. Preemiaks on 4500 euro (varem 70 000 krooni) suurune reisitšekk ning võitja loomingut tutvustava kataloogi väljaandmine.
Uppsar

Uppsar on rahvatantsurühm.
See asutati 2010. aastal Tallinna Tantsuakadeemia juures. Uppsari kunstiline juht on Märt Agu.
Naja crawshayi

Levila

Neid madusid võib kohata roomamas Kongo Demokraatlikus Vabariigis, Kongo Vabariigis, Malawis ja Tansaanias.
Keila kalmistu

Keila (vana) kalmistu on endisaegne kalmistu Harju maakonnas Keilas. Tänapäeval on kalmistu kohal Keskpark. Park ja endisaegne kalmistu on tunnistatud kultuurimälestiseks.
Kalmistu rajati 1823 seetõttu, et Keila Mihkli kirikuaia kalmistu oli kitsaks jäänud. Hiljem, aastatel 1849 ja 1872, seda laiendati.
Kalmistu sai täis Teise maailmasõja ajal ja pärast seda sinna enam maetud pole. Üksikuid matuseid oli veel pärast 1945. aastat. 1966 tasandati mahajäetud kalmistu buldooseriga. Tasandatud ala muudeti pargiks, mille nimeks sai Alice Tisleri nimeline park. Hiljem ehitati sinna veetorn, ehituse tõttu kaevati üles mitmed hauad. Tühi veetorn lammutati 2016. aastal. Pärast Eesti iseseisvuse taastamist nimetati park ümber Keskpargiks.1991. juunis avati kalmistu austuseks mälestusrist.
Konnetaabel

Konnetaabel (prantsuse: connétable < keskladina: comes stabuli talliülem) oli Frangi kuningakoja tallmeister, sõjaväe ülemjuhataja 11.-17. sajandi Prantsusmaal.
Aavik

Aavik on Eesti perekonnanimi:
2019. aasta 1. jaanuari seisuga oli Eestis perekonnanimi Aavik 719 inimesel: 318 mehel ja 401 naisel. Perekonnanimede levikult on Aavik meeste puhul 136. kohal ja naiste puhul 114. kohal. Perekonnanime Aavik kandja oli keskmiselt 43 aasta vanune (mediaanvanus oli 42).
Martin Saks

Martin Saks (13. märts 1902 Imavere vald – 7. juuni 1962 Tallinn) oli eesti skulptor.
Ta õppis aastatel 1922–1934 kunstikoolis Pallas. Nikolai Triigi juures õppis ta maalikunsti ning alates 1929. aastast Anton Starkopfi juures skulptuuri.
Aastatel 1940–1941 oli ta õppejõud Konrad Mäe nimelises Riigi Kõrgemas Kunstikoolis, 1943–1944 Kõrgematel Kujutava Kunsti Kursustel, 1944–1951 Tartu Riiklikus Kunstiinstituudis, 1951–1962 Eesti NSV Riiklikus Kunstiinstituudis (kuni 1955. aastani Tartu osakonnas).
Martin Saksa loomingu parima osa moodustab figuurplastika, eriti Vasalemma marmorist tundlikud ja dekoratiivsed naisaktid.
Ta on loonud ka monumente, sealhulgas Vastseliina Vabadussõja mälestussamba.

Isiklikku

Tema tütar oli kunstnik Vilja Volens.